Pajaco / Tik, taka taka
Pajaco / Tik, taka taka jeste debitantska singl ploča sarajevske kantautorke Jadranke Stojaković, koju su zajednički objavili Radiotelevizija Sarajevo i Beograd Disk 1972. godine. Na A strani singla je pjesma "Tik, taka taka" za koju je stihove napisao Vlatko Marković, a muziku i aranžman Julio Marić, koji je ujedno i dirigirao Revijskim Orkestrom RTV Sarajevo. Pjesma je te godine bila uvrštena za takmičenje na Jugoviziji (pogledati muzički primjer). Muzički gledano, ova jednostavna pjesma izvedena je u ritmu laganog valcera uz lijepu muzičku pratnju u kojoj su kombinirani flauta, harfa i klavir, pojačani sa puhačima i bubnjevima u refrenu. Na B strani singla je pjesma "Pajaco" za koju je muzički aranžman uradio Josip Jurić, kompozitor je Miroslav Balta, a tekst je napisao Vlado Miloš. Započinje lirskim uvodom na flauti koju potom prate gudači sa prepoznatljivim pjevanjem Jadranke Stojaković uz pratnju Revijskog Orkestra RTV Sarajevo, kojim je dirigirao Esad Arnautalić. U obje pjesme osjeća se stvaralački polet, te ljepota melodija i tekstova u pjesmama koja je bila jedna od glavnih značajki sarajevske pop rok muzičke scene iz druge polovine 1960-ih i prve polovine 1970-ih. Već na svom prvom muzičkom izdanju Jadranka Stojaković je svojim prepoznatljivim glasom i kvalitetnom izvedbom najavila uspješnu muzičku karijeru i istaknuto mjesto među ženskim pripadnicama sarajevske škole pop roka.